**יואל מארק** (באנגלית: **Yoelle Maarek**; נולדה ב-1 ביוני 1962) היא חוקרת בתחום מנועי חיפוש וכריית מידע ברשת, כיום משמשת כחוקרת בכירה של מכון המחקר TII מהאמירויות. בעבר כיהנה כסגנית נשיא בינלאומית למחקר בחברת אמזון וסגנית נשיא ב-יאהו! (Yahoo! Labs).

הייתה המנהלת הראשונה של גוגל ישראל והקימה את מרכז הפיתוח הראשון בחיפה ב-2006. מכהנת כחברה בקורטוריון הטכניון. בשנת 2013 נבחרה לעמית ACM.

ביוגרפיה
--------

נולדה ב-1 ביוני 1962 בתוניס. כשהייתה בת שנה היגרה משפחתה לצרפת. ב-1986 עברה לישראל כדי להתחיל תואר שלישי בטכניון. בתום לימודיה עברה לארצות הברית, שם עבדה במעבדת המחקר של IBM בניו יורק. בשנת 1993 חזרה לישראל.

אביה ארמנד היה מהנדס אזרחי, ואמה קלייר התנדבה בארגונים ציוניים בצרפת. נשואה לפרנק סמג'ה ולה שלושה ילדים.

השכלה
-----

בשנת 1985 השלימה תואר במתמטיקה שימושית ובמדעי המחשב במסלול משולב לתואר ראשון ותואר שני בבית הספר להנדסה Ecole Nationale des Ponts et Chaussees (אנ') שבפריז. במקביל השתתפה בתוכנית ייחודית לתואר שני, בתחום של בינה מלאכותית, באוניברסיטת VI שבפריז.

מאוחר יותר באותה שנה החלה את לימודי הדוקטורט שלה בטכניון בתחום של שפות תיכנות. במהלך לימודי הדוקטורט בילתה שנה כסטודנטית אורחת באוניברסיטת קולומביה שבניו יורק, שם נחשפה לתחום של מנועי חיפוש בהנחייתה של פרופ' גייל קייזר. כששבה לישראל להשלמת הדוקטורט בטכניון, החליטה לשנות את תחום המחקר שלה למנועי חיפוש, בהנחייתו של דניאל ברי.

קריירה
------

לאחר סיום הדוקטורט שבה לארצות הברית והחלה לעבוד במרכז המחקר תומאס ג'יי ווטסון של IBM במדינת ניו יורק. במסגרת תפקידה בנתה את מנוע החיפוש הראשון בחברה, הנקרא "גורו".

בשנת 1993 חזרה לישראל, והצטרפה למעבדת המחקר של יבמ בחיפה, שם עסקה בעיקר בתחום החיפוש הארגוני (Enterprise search).

בשנת 2006 נענתה בחיוב להצעה של גוגל העולמית להיות המנהלת הראשונה בגוגל ישראל, ולהקים את מרכז הפיתוח הראשון של החברה בישראל. המרכז הוקם בפארק מתם שבחיפה.וזוהי המלכה

במהלך עבודתה בגוגל השתתפה וניהלה מספר פרויקטים שונים בתחום החיפוש, YouTube ו-Gmail כאשר הבולט מביניהם הוא פיתוח Google Suggest, המנגנון להשלמה אוטומטית של שאילתאות במנוע החיפוש.

בשנת 2009 נענתה בחיוב להצעה מאנדרי ברודר ופרבהקר רגהבן,(אנ') שכיהן כמהנדס הראשי ביאהו! ישראל, להקמת מרכז מחקר ופיתוח של החברה בשיתוף עם ד"ר רוני למפל.

בשנת 2013 קודמה לראש מעבדות המחקר של יאהו! בישראל ובהודו, ומונתה לסגנית נשיא !Yahoo העולמית.

בשנת 2017 עברה לחברת אמזון, בתפקיד סגנית נשיא בינלאומית למחקר (אמזון אלכסה).

הישגים
------

בשנים 2009 ו-2013 נבחרה לאחת מ-50 הנשים המשפיעות ביותר בישראל על ידי העיתון "גלובס".

בשנת 2013 נבחרה לעמית ACM.

בשנת 2014 נבחרה על ידי העיתון "הארץ" לאחת מ-66 הנשים הישראליות "שכדאי להכיר".

פעילות אקדמית
-------------

יואל מארק פעילה בקהילה המחקרית בתחומי אחזור מידע וה-web. היא משרתת לעיתים קרובות בוועדות המארגנות של הכנסים המובילים בתחום, כגון SIGIR, WWW ו-WSDM. היא ניהלה את ה-Program Committee של כנס WWW בשנת 2009, ואת אלו של WSDM ו־SIGIR בשנת 2012.

בשנת 2013 נבחרה לסגנית נשיא ארגון ACM SIGIR.

השתתפה בכתיבה של מעל 70 מאמרים שהתפרסמו בכנסים ובכתבי עת, ובנוסף כתבה מספר פרקים בספרי לימוד שונים.

מאמריה צוטטו למעלה מ-2,900 פעמים.

לקריאה נוספת
------------

* שי חורב, יואל מארק, בלקסיקון **החיפאים אישים ודמויות בחיפה**, דוכיפת הוצאה לאור, עמ' 228, 2018.

קישורים חיצוניים
----------------

* האתר האישי של יואל מארק (באנגלית)
* דף אישי, באתר יאהו! (באנגלית)

* יואל מארק, באתר פרויקט הגנאלוגיה במתמטיקה

* יואל מארק, באתר dblp

* יואל מארק, באתר גוגל סקולר
* מאיר אורבך, "מאריסה מאייר יכולה להיות סטיב ג'ובס שלנו", באתר כלכליסט, 1 בדצמבר 2015
* קרן צוריאל הררי ומאיר אורבך, זה בסדר להיות מספר 2, באתר כלכליסט, 10 במרץ 2016
* גלית חתן, ‏"הילדים שגדלים עם סמארטפון ביד הרבה יותר חכמים מאיתנו", באתר גלובס, 6 בספטמבר 2018
* גלית חתן, ‏"לפעמים אתה מוותר על חלק קטן מהפרטיות שלך, והתועלת מזה היא מאוד גדולה", באתר גלובס, 1 באוקטובר 2019

**מכתביה**

* אתר למנויים בלבד "יש! עקפת את יגאל הגאון!", באתר TheMarker‏, 8 במאי 2019

הערות שוליים
------------

1. ↑  מאיר אורבך, מכון מחקר מאבו דאבי פותח שלוחה בחיפה; יואל מארק תעמוד בראשה, באתר כלכליסט, 8 בינואר 2024
2. ↑  דף הבית של יואל מארק
3. ↑  רשימת חברי קורטוריון הטכניון
4. ↑  קרן צוריאל הררי ומאיר אורבך, זה בסדר להיות מספר 2, באתר כלכליסט, 10 במרץ 2016
5. ↑  דף הבית של פרופ' גייל קייזר באוניברסיטת קולומביה
6. ↑  דף הבית של פרופ' דניאל ברי באוניברסיטת ווטרלו
7. ↑  מרכז המחקר תומאס ג'יי ווטסון בוויקיפדיה האנגלית
8. ↑  דף הבית של ד"ר רוני למפל באתר יאהו
9. ↑  אתר למנויים בלבד רותי לוי, ציד מוחות ומרוץ שכר: האם זו הקללה הגדולה של ההיי-טק הישראלי?, באתר TheMarker‏, 19 באוקטובר 2017
10. ↑  גלובס - 50 הנשים המשפיעות לשנת 2013
11. ↑  עיתון הארץ - 66 נשים ישראליות שכדאי להכיר
12. ↑  דף הבית של כנס ה-WSDM
13. ↑  דף הבית של SIGIR
14. ↑  רשימת פרסומים של יואל מארק, באתר dblp
15. ↑  הצגת ציטוטי המאמרים בגוגל סקולר

|  |  |
| --- | --- |
| בקרת זהויות עריכת הנתון בוויקינתונים | 
* ACM DL: 81100032065
* dblp: m/YoelleSMaarek
* MGP: 69971

 |